Imtella' April 17, 2021 - Aġġornata 17 Ta' April, 2021 10:17am Raúl Castro se jirriżenja minn mexxej tal-partit Komunist Kuban u b'hekk ikun qed itemm 60 sena ta' poter minn familtu. Castro li għandu 89 sena qal lill-kungress tal-partit li se jkun qed jgħaddi t-tmexxija lill-ġenerazzjoni żagħżugħa. Il-membri tal-kungress se jkun qed jivvota għas-suċċessur tiegħu fi tmiem erbat ijiet li matulhom qed jiltaqa' l-kungress. Ir-riżenja ta' Castro kienet mistennija. Huwa kien ħa l-kariga wara ħuħ Fidel Castro li kien beda revoluzzjoni fl-1959. Għalkemm Raúl Castro ma weriex preferenza lejn suċċessur huwa maħsub li t-tmexxija tal-partit se tgħaddi f'idejn Miguel Díaz-Canel, li kien ħa l-kariga ta' President ta' Kuba fl-2018.